מאיר בן שבת, מונה לתפקידו כראש המועצה לביטחון לאומי באוגוסט 2017. בן שבת הוא יליד 1966, נשוי ואב לארבעה, כיהן בשלוש השנים האחרונות כראש המרחב הדרומי בשירות הביטחון הכללי - תפקיד מקביל לדרגת אלוף בצה"ל.

בן שבת התגייס לשירות הביטחון הכללי בינואר 1989, מיד עם תום שירותו הסדיר בחטיבת גבעתי. הוא החל את דרכו כעובד מן השורה במרחב הדרומי של השירות, רכש מומחיות בתחום החמאס ברצועת עזה והיה שותף למרבית הפעולות נגדה בשני העשורים האחרונים, ובין השאר ניהל מטעם השירות את הפעילות במבצע "עופרת יצוקה".

לאורך שנות עבודתו באירגון, כיהן במגוון רחב של תפקידי ניהול, באגפי ביצוע ובאגפי מטה; עמד בראש שתי חטיבות וכיהן בראשות שלושה אגפים: אגף הסייבר, האגף הארצי לסיכול טרור וריגול ולמחקר ולמדיניות, והמרחב הדרומי.

בן שבת הוא בוגר תואר ראשון במדעי המדינה בהצטיינות מאוניברסיטת בר אילן, התוכנית לדירקטורים ונושאי משרה בכירים בתאגידים מאוניברסיטת ת"א, ומגוון רחב של קורסים בתחומי המודיעין והניהול הבכיר.